Tiener in see by Gqeberha vermisFoto bloot ter illustrasie. (Foto: David Di Veroli/Unsplash) ’n 14-jarige seun van Zimbabwe word sedert Kersmiddag vermis nadat hy in die moeilikheid beland het in die see in Gqeberha, Oos-Kaap. Volgens Jonathan Tufts, adjunkstasiebevelvoerder van die Nasionale Seereddingsinstituut (NSRI) in Gqeberha, het ’n brander omstreeks 17:21 oor ’n muur by ’n getypoel in die Seaview-vakansieoord in Beach View gebreek en die tienerseun meegesleur. “Die NSRI se Gqeberha-reddingsvoertuig wat die NSRI-reddingstuig Rescue 6 Bravo sleep, is uitgestuur, terwyl NSRI-reddingswemmers, die organisasie Coastal Water Rescue, die polisie en provinsiale nooddienste gereageer het,” sê Tufts. Transnet se Nasionale Haweowerheid het vaartuie in die omgewing gevra om op die uitkyk vir die tiener te wees. “Ondanks die uitgebreide soektog is daar nog geen teken van die tiener nie.” Polisieduikers gaan voort met ’n deurlopende soektog. “Ons dink aan die familie van die vermiste tiener in hierdie moeilike tyd.”